相和歌辭 銅雀妓
作者：劉商
朝代：唐

paragraphs: 魏主矜蛾眉，美人美於玉。
高臺無晝夜，歌舞竟未足。
盛色如轉圜，夕陽落深谷。
仍令身歿後，尚足平生慾。
紅粉橫淚痕，調弦空向屋。
舉頭君不在，唯見西陵木。
玉輦豈再來，嬌鬟爲誰綠。
那堪秋風裏，更舞陽春曲。
曲終情不勝，闌干向西哭。
臺邊生野草，來去罥羅縠。
況復陵寢間，雙雙見麋鹿。